钦定古今图书集成/方舆汇编/职方典/第1197卷 > 《三游洞记》明·林俊
## 钦定古今图书集成/方舆汇编/职方典/第1197卷 > 《三游洞记》明·林俊

山自巫峡而东，多奇势，云崟烟龛，雪岩而风窍如笋
茁乳，垂门阖而指戟悬练张幄而流苏下缀。如猿猱
撄拏，神楼鬼户，豹虎蚊鼍之穴，竞妍争媚，相怪险目，
左右接不暇。黄牛五峰，雄峙岩影若黄牛，陵庙在焉。
又东，峡东水益隘，两石夹拱，人立，名“捎公峡。”又东水
渐平，山亦渐乏奇胜，洞隐然山阴，循鸟径曲折数百
武。及山之巅，下仄径崖，险以甚偪，俯瞰无底。左掖一
人，一人扶右，皆帖石侧行。修绳前引，后者缀捍。予于
中，犹自跼心颤目，以眩息。不时贯历数曲，地少平，腰
折百武。出石下，地又平，穹然一洞，上如覆蓬，高六丈
馀，广优其半。奇石墙立，中擎三柱，非圆非方，上广而
锐，直下洞爽，以旷如堂，可布三十席。柱之旁三空如
户，联以三奥。室中右室可布四席，左室可布十席，上
空若悬。扣之类钟，名“天钟槌”，其下音如鼓，所谓“地鼓”
者也。旁横一石，击之音若磬。正德庚午，余征蓝贼，道
经游焉，从者考击以待，予疑僧候迎，意会之，皆由虚
发，由上皆石。悬者大，以圆故如钟，突者方，以小故如
磬。下杂以土，故逄逄然鼓音。室之背有石如床，可卧
十许人。西如厨，东如座。凡洞之石如凿如镂，如穴以
出水，如陶室，如复道，如缀珠悬琉，如蟠螭，如刻画云
鸟藻火波涛之状，巧雕不能举，丹青者无得而摹写
仿佛之也。下横一溪，名“下牢”，仅闻水声泠泠然。地底
外一山如台，台中如立笏，其他亦乏奇胜，洞夺之矣。
予玩适久之，留诗三章而去，然其意未尝不在洞也。
明年壬申东归再游，坐良久，室中钟鼓杂鸣，入听之，
二仆携酒一壶、肝若笋二豆而至。予酌酒三，啖肝嚼
笋，馀均二吏与从而游者。既去，未忍别去。彝彪者，㑩
佪种故野，不知余犹在也，手桑弓挟矢，跃洞户而出，
曰：“好妙，好妙。”从者目之微笑，余亦笑。既还，从者曰：“置
之都会何如？”余曰：“亦方外之有车辙马迹之尘，人知
之失其性矣。天秘而地私之，有所谓哉！”先是游者白
乐天兄弟、元微之后，是老泉三父子，故号“三游。”今惟
余在焉。